05.09.2014

**EL liikmesriikide apteekrite, proviisorite kojad**

Lühiuuring

Uuringu eesmärgiks on informatsiooni andmine EL liikmesriikide apteekrite, proviisorite organisatsioonide kohta ja sarnasuse leidmine Eesti avalik-õigusliku juriidilise isiku Notarite Kojaga.

Ülevaate allikateks on ülemaailmse organisatsiooni Rahvusvahelise Farmatseutide Föderatsiooni (lühend *FIP*, ing k *International Pharmaceutical Federation*) <http://www.fip.org/?page=membership_organizations> liikmete veebid ja EL Farmaatsialiidu (lühend *PGEU*, ing k *The Pharmaceutical Group in the European Union*) <http://www.pgeu.eu/en/pgeu/members.html> liikmete veebid ja otsekontaktid Austria, Belgia, Saksa, Soome, Ungari organisatsioonidega.

EL liikmesriikide organisatsioone iseloomustab apteekrite, apteekide ühenduste mitmekesisus, st on rajatud nii apteekide, apteekrite kui farmaatsia organisatsioone. Ühiseks läbivaks ülesandeks nende organisatsioonide puhul on kutsealase pädevuse edendamine. Eesti Notarite Kojaga on sarnane Apteekrite Koda Ungaris ja liidumaade Apteekrite Kojad Saksamaal. Sarnasus seisneb nende organisatsioonide õiguslikus vormis, kohustuslikus liikmelisuses, ülesannetes (elukutse arendamine, teenuse kvaliteedi tagamine, järelevalve teostamine).

**Soomes** on 3 apteekrite organisatsiooni - Soome Farmaatsialiit (*Farmasialiitto*, ing k *Finnish Phramacists Association*), Soome Apteekrite Liit (*Apteekkariliitto*, ing k *Association of Finnish* *Pharmacies*), Soome Proviisorite Ühendus (*Proviisoriyhdistys*, ing k *Finnish Pharmacists* *Society*). Kõigis kolmes organisatsioonis on liikmeteks apteekrid füüsiliste isikutena (mitte ettevõtjatena) ja liikmeks astumine on vabatahtlik. Kõik kolm organisatsiooni on eraõiguslikud juriidilised isikud.

Soome Farmaatsialiit on õigusliku vormi poolest ametiühing, mis ühendab 21 liikmesorganisatsiooni (14 regionaalset ja 7 riiklikku organisatsiooni). Liikmesorganisatsioonidel võivad olla regionaalsed osakonnad. Iga liikmesorganisatsioon tegutseb sõltumatult vastavalt oma reeglitele. Liikmesorganisatsioonid korraldavad kohalikul tasemel kompetentsiga seotud küsimusi, puhkuse ja palgaküsimusi. Liikmeteks on eraisikud, mitte juriidilised isikud, liikmeks saamise aluseks on haridustase. Haridustaseme järgi kuuluvad organisatsiooni 10% proviisorid (M.Sc Pharmacy), 80% assistent-farmatseudid, 10% tudengid.

Ülesandeks on kutsealaste ja majanduslike huvide edendamine. Liit:

* osaleb farmaatsiaalase hariduse ja kutsealaste teadmiste edendamise komisjonides ja töögruppides liikmena ja eksperdina,
* teeb avaldus ja ettepanekuid farmaatsiaalase hariduse arendamiseks,
* korraldab erialast koostööd rahvusvaheliste organisatsioonidega,
* esindab liikmeid palgaläbirääkimistel,
* nõustab liikmeid töölepingute sõlmimisel, tööõiguse seadusandluse valdkonnas,
* annab välja erialaseid raporteid, juhiseid, infomaterjale.

Soome Proviisorite Ühendus on Soome vanim ja suurim farmatseute ühendav organisatsioon. Proviisorite Ühenduse eesmärgiks on edendada ühiskonna teadmisi ravist  ja ennetavatest tervishoiumeetmetest ning tugevdada apteekrite erialast identiteeti.

* Liikmed on automaatselt hõlmatud ühingu õigusabikulude kindlustusse.
* Liikmed saavad kasutada advokaadi- ja õigusabiteenust.
* Ühendus on võtnud liikmetele reisi- ja pagasikindlustuse. Ühenduse liikmekaart töötab reisikindlustusdokumendina.
* Liikmed saavad tasuta 4 korda aastas Proviisori ajalehte.
* Liikmed saavad isikliku kasutajanime tervishoiutöötajate ja farmaatsia teabevõrgus FiMnetiin (*Soome Medical Network*). FiMnetistä Apteekrite Seltsi liikmena võib saidil leida muu hulgas teavet vabade töökohtade kohta ja seal on erinevaid foorumeid. Isikliku kasutajatunnusega saab lugeda ajakirju *Medical Journal* ja *Pharmaca Fennica*.
* Liikmed saavad allahindlus kütuselt. Määrdeained - 10% LPG 5% ja kütus Teboilist liikmekaardi alusel.

Soome Apteekrite Liit esindab apteekreid, kes on apteegi omanikud (*proprietary pharmacists*). 2012.aastal oli selliseid omanik-apteekreid 588. Eelmisel aastal on apteegiruumidele välja töötatud ühtne visuaalne väljapanekute identiteet. Liidu liikmesapteekides on müügil oma kaubamärgi (*private label*) APTEEKKI tooted.

Üle riigi oli 2013.aastal 816 nn kogukonna apteeke *(community pharmacy*). Kogukonna apteegile antakse tegevusluba ainult teatud piirkonnas, tavaliselt munitsipaalpiirkonnas. Ühe piirkonna apteekide asukoht ei ole reguleeritud, mistõttu apteegid võivad asuda ka kõrvuti. Filiaalide asukoht on rangemalt reguleeritud. Omanik-apteekril võib olla üks apteegi litsents ja kuni 3 filiaali litsentsi. Soome Ravimiamet (*Finnish Medicine Agency ehk Fimea*) võib anda tegevuslubasid ka apteegi teenuspunktide rajamiseks (*pharmacy service point*). Teenuspunktid võivad olla rajatud neis kohtades, kus ei ole loodud eeltingimusi apteegi või filiaali pidamiseks. Omanik-apteekrid, kel on tegevusluba olemas võivad ravimeid müüa ka internetis. Apteegiketi rajamine ei ole Soomes legaalset lubatud. Liit:

* toetab kõrgeid eetilisi norme apteegiteenuse osutamisel,
* edendab kutsealast pädevust tervishoiusektoris,
* korraldab kutsealaseid koolitusi.

Liidule kuuluvate ettevõtete kaudu nõustab Liit liikmeid kommunikatsiooni ja andmesüsteemide alal, on partneriks hulgimüügi alal ja apteegis ravimite valmistamise alal. Apteekrite Liit on ainuosanik ettevõtetes PharmaPress Ltd, PharmaData Ltd, Medifon Ltd ja ta omab 50%-list osalust ettevõttes PharmaService Ltd. PharmaPress Ltd on kommunikatsiooni kirjastusettevõtte, mis nõustab Liitu ja liikmesapteeke kommunikatsiooni alal. Ettevõtte annab välja 3 erinevat väljaannet (Apteekkari, Terveydeksi!, Meidan Apteekki). PharmaData töötab välja apteekidele andmesüsteemid (nt ühine apteekide võrk Apteekiverkko) ja nõustab neid IT valdkonnas. Medifon on hulgifirma, ravimite maaletooja, aga ka muude apteegitoodete nagu kilekotid, neoonsiltide maaletooja, *private label’i* APTEEKKI turustaja.

**Prantsusmaal** on Apteekrite Koja Kesknõukogu (*Conseil Central A de l’Ordre National des Pharmaciens*, ing k *The Central Council A of the National Chamber of Pharmacists*), Prantsuse Apteekide Liit (*Union Nationale des Pharmacies de France*, ing k *National Union of French Pharmacies*), Prantsuse Farmaatsialiit ( *Federation des Syndicats Pharmaceutiques* *de France*, ing k *Federation of Pharmaceutical Unions of France*).

Apteekrite Koja Kesknõukogu hõlmab kõiki Prantsuse farmatseute. Rahvatervise seaduse (*Public Health Law*) kohaselt nad osutavad avalikku teenust. Koda esindab apteekreid riigiasutustes ja üldse nö farmaatsiaalase hariduse kollektiivseid huvisid. Koda korraldab farmaatsiaalase registri (*Pharmaceutical Record*) täitmise, mis loodi 2007.aastal eesmärgiga kindlustada ravimite valmistamine patsientide kasuks ja aitab läbi ühise infovahetuse monitoorida patsiendi ravi koordineerimist ja kvaliteeti (st apteekril on ligipääs patsiendi ravi ajaloole). Apteegid on ühtlaselt jaotunud üle Prantsusmaa. 2011.aastal oli üks apteek 2900 elaniku kohta, 1 apteeker 1200 elaniku kohta.

Koja missiooniks:

* apteekrite kompetentsi monitoorimine
  + iga-aastaselt hindavad apteekrid oma tööpraktikat, teadmiste omandamist ja laiendamist,
* ametikohustustesse hoolivalt suhtumine
  + eetikakoodeksi väljatöötamine ja jälgimine,
  + distsiplinaarasjade menetlemine,
  + sotsiaalkindlustuse tehniline järelevalve pettuste osas nende teenuste ja tarnete puhul, mida hõlmab sotsiaalkindlustussüsteem,
* elukutse sõltumatuse ja terviklikkuse tagamine
  + kaitse kohtus vajadusel,
  + kollektiivse kaubamärgi kaitse (rohelise risti kujuline kollektiivne kaubamärk on lubatud ainult registreeritud liikmetele)
* rahva tervise ja ravi kvaliteedi edendamisele kaasaaitamine
  + arvamuste koostamine farmaatsiatoodete tootmise ja hülgimüügi kohta
  + arvamused uute kogukonna apteekide tegevuslubade kohta
  + arvamuste koostamine haiglaapteekide asutamiste, üleviimiste, tegevuse lõpetamiste kohta
  + osaleb tervisealase hariduse edendamises.

**Iirimaal** on 2 organisatsiooni – Iiri Apteekrite Liit (*Irish Pharmacy Union,* lühend IPU) ja Iiri Farmaatsialiit (*Pharmaceutical Society of Ireland*, lühend PSI). Iiri Apteekrite Liidu liikmelisus on vabatahtlik.

Iiri Apteekrite Liidu liikmeks võetakse registreeritud apteekreid. Liidu põhifookus on elukutse kaitsmine, edendamine ja tugevdamine. Liidu ülesandeks on nõustada ja toetada apteekreid kutsealaselt kui ka äriliselt. Liidu liikmed:

* saavad toetuse ja ligipääsu Liidu ekspertvaldkondadele elukutse, äri, maksete, personali jt teemadel,
* saavad võimaluse mõjutada poliitikaid ja strateegiaid, mis mõjutavad farmatseudi elukutset,
* saavad ajakohast informatsiooni kõigi lepinguliste läbirääkimiste ja muudatuste kohta,
* on kaasatud Liidu meililistis, et saada ajakohast infot olulistes küsimustes,
* võimaldab ligipääsu Liidu tooteregistrile (sisaldab infot u 60000 toote kohta),
* saavad igakuise vakantsete kohtade ja asendajate nimekirja,
* partnerpakkumised mitmetelt teenustelt,
* saavad Liidu koolitustel soodushinnaga.

Liidu ülesanded:

* patsiendi tervise ja heaolu edendamine maailmaklassi tasemel nõustamisega,
* palgaläbirääkimiste pidamine,
* patisentide huvides ekspert tervishoiuteenuste ja nõustamise edendamine, farmatseutide teenuste laiendamine,
* elujõulise kogukonna apteegisektori (*community pharmacy sector*) ja tõhusa ärimudeli edendamine.

Iiri Farmaatsialiit on sõltumatu seadusjärgne organisatsioon, mis on rajatud 2007.aasta Apteegi seaduse (*Pharmacy Act*) alusel. Liit töötab avalikes huvides, et kaitsta rahva tervist ja ohutust. Seega on apteekri elukutse ja apteekide teema reguleeritud. Liit reguleerib u. 5000 apteekri, 480 apteekri assistendi kutsetegevust ja 1700 apteegi tegevust.

Liidu ülesanded:

* apteekrite ja apteekide registreerimine,
* apteekri elukutset tagades nende ametialase arengu edendamine,
* apteekrite hariduse ja koolituste standardite, ametialased eetika reeglite kehtestamine,
* haridusprogrammide apteekri elukutse eri tasanditel akrediteerimine,
* monitoorida õppeasutusi ja antavaid kraade,
* kvaliteetse standardi kindlustamine apteekide arengus,
* inspekteerimine, kaebuste lahendamine ja sanktsioonide kehtestamine,
* valitsuse nõustamine apteegiteenuste osas,
* aruandmine Tervishoiuministrile.

**Ungaris** on Apteekrite Koda (*Hungarian Chamber of Pharmacists*), mille liikmed on apteekrid. Koja liikmeksolek on kohustuslik. Apteekrid on vaba elukutse esindaja (*libereal profession*). Koda on avalik-õiguslik organisatsioon. Nende organisatsioonil on sarnasusi Eesti Notarite Kojaga. Samas näiteks ravimite kättesaadavuse tagamine ei ole Ungari Apteekrite Koja ülesanne.

**Saksamaal** on igal liidumaal asutatud oma avalik-õiguslik Apteekrite Koda ja nende regulatiivne mudel on sarnane Notarite Kojale.  Lisaks Apteekrite Kojale on igal liidumaal eraõiguslik Apteekrite Assotsiatsioon. Saksamaa föderaalsest riigistruktuurist tulenevalt on apteekrite organisatsioonide süsteem üsna keeruline ja pädevused on nii liidumaa kui föderaalsel tasandil.  Näiteks apteekrite seaduse ja apteekrite hariduse seadusandlik pädevus lasub föderaalsel ehk riigi tasandil, aga apteekrite kodade korralduse pädevus lasub liidumaa tasandil.

Apteekrite Kodade süsteem on 16-s liidumaas pisut erinev. Kokku on neid 17, kuna Nordrhein – Westfaleni liidumaal on asutatud kaks koda tulenevalt liidumaa suurusest.

Liidumaade Apteekrite Kojad on avalik-õiguslikud organisatsioonid. Nende õiguslikuks aluseks on konkreetse liidumaa seadused ja kojad alluvad liidumaa tervishoiuministrile.  Liikmelisus on kohustuslik, st iga tegutsev apteeker peab olema  selle liidumaa koja liige, kus ta tegutseb. Kodade regulatsioon on sarnane kõigi vabade elukutsete (*liberal proffession*) puhul  nagu arstid, notarid, advokaadid.

Koja ülesanded on seadusega määratletud. Ülesanneteks on:

* elukutse pidev arendamine,
* professionaalse kvaliteedi tagamine ja kvaliteedijuhtimine,
* hädaolukorras/ öistes vahetustes teenuse korraldamine,
* käitumiskoodeksi (*code of conduct*) loomine,
* liikmete üle järelvalve teostamine.

Föderaalsel tasandil on kõik 17 apteekrite koda Föderaalse Apteekrite Koja (*Bundesapothekerkammer)* liikmed. Föderaalne Apteekrite Koda on eraõiguslik organisatsioon. Föderaalse koja põhiülesanne on liidumaa tasandil apteekrite kodade töö toetamine.

Lisaks on liidumaade tasandil 17 apteekrite  eraõiguslikku assotsiatsiooni, kuhu kuulumine on vabatahtlik ja mille liikmeks saavad astuda apteekide omanikud. Nende katusorganisatsioon on Saksa Apteekrite Assotsiatsioon (*Deutscher Apothekerverbank, ing k German Pharmacist Association*).

Sellel assotsiatsioonil on oluline roll lepingute sõlmimisel kohalike haigekassadega (*Social Health Funds*).

Apteekrite Kojad ja Apteekrite Assotsiatsioonid on rajanud Saksa Apteekrite Assotsiatsioonide Liidu (*ABDA – Bundesvereinigung Deutscher Apothekerverbände, ing k Federal Union of German Associations of Pharmacist*s*)*. ABDA ülesanne on Saksa apteekrite ühiste huvide esindamine. ABDA büroo on kõigi kolme organisatsiooni (*Federal Pharmacist Chamber, German Pharmacist Association, ABDA*) ühine büroo.

Apteegi asutamisel kehtib omandipiirang, mille kohaselt ainult apteekrid saavad apteeke asutada. Soomega sarnaselt võib iga apteeker asutada ühe apteegi ja kolm filiaali.

Kai Raudkivi

nõunik  
õigus- ja analüüsiosakond

Tel 6508

**Tabel. Valitud riikide farmatseutide organisatsioonide nimekiri, kes on PGEU ja / või FIP liikmed.**

|  |  |  |  |
| --- | --- | --- | --- |
| Riik | Apteekrite ühendus | Apteekide ühendus | Farmaatsialiit |
| Austria | Austrian Chamber of Pharmacists [http://www.apotheker.or.at](http://www.apotheker.or.at/) | Austrian Pharmacy Owners Association  [www.apothekerverband.at](http://www.apothekerverband.at/) |  |
| Belgia | Belgian Order of Pharmacists [http://www.ordredespharmaciens.be](http://www.ordredespharmaciens.be/) |  | Belgian Pharmaceutical Association [http://www.apb.be](http://www.apb.be/) |
| Eesti | Eesti Apteekrite Liit[[1]](#footnote-1) | Eesti Apteekide Ühendus |  |
| Iirimaa | Irish Pharmacy Union (IPU)  <http://ipu.ie/about-the-ipu/general-information.html> |  | The Pharmaceutical Society of Ireland (PSI)  <http://www.thepsi.ie> |
| Prantsusmaa | The Central Council A of the National Chamber of Pharmacists [http://www.ordre.pharmacien.fr](http://www.ordre.pharmacien.fr/) | National Union of French Pharmacies  <http://www.unpf.org/> | Federation of Pharmaceutical Unions of France [http://www.fspf.fr](http://www.fspf.fr/) |
| Saksamaa | Federal Union of German Pharmacists Association  [http://www.abda.de](http://www.abda.de/) |  |  |
| Soome | Finnish Pharmacists Society (Proviisoriyhistys)  <http://www.proviisoriyhdistys.net/english> | Association of Finnish Pharmacies (Apteekkariliitto)  <http://www.apteekkariliitto.fi/> | (Finnish Phramacists Association (Farmasialiitto)  <http://www.farmasialiitto.fi/in-english> |
| Ungari | Hungarian Chamber of Pharmacies  <http://www.mgyk.hu/> |  |  |

1. EAL põhikirja kohaselt võib Liidu liikmeks võib olla apteegialase tegevusega tegelev ettevõtja, keda esindab apteegi erialase töö eest vastutav, tegevusloal märgitud isik – apteeker. Liit esindab kõikide liikmesapteekides töötavate proviisorite ja farmatseutide huve. [↑](#footnote-ref-1)